Margarita Murillo

Margarita Murillo (1958ko azaroaren 3a - 2014ko abuztuaren 27a) Hondurasko giza eskubideen aldeko ekintzailea izan zen. Ingurumenaren defendatzailea zen, eta nekazariek beren lurrengatik egiten zuten defentsaren ikurra.

Traizioz erail zuten, bizkarretik, nekazari eta indigenen aldeko borroketan aurkari zirenen zerbitzura zeuden sikarioek, bere nekazari saila lantzen zuen bitartean.

Bere hilketak erabateko zigorgabetasunean jarraitzen du.

Ibilbidea 
Katekista izan zen oinarrizko eliz komunitatean, eta Kenia, Franklin Octavio, Samuel David Flores eta Margarita Montserraten ama zen.

Murillo Unión de Trabajadores del Campo (UNC) elkartean afiliatuta zegoen. Bere bizitza Hondurasko emakume nekazarien lurrerako sarbidearen aldeko borrokan eman zuen. Lenken (Hondurasko talde etnikoa) tradizioan, ibaietan emakumeen espirituak bizi dira eta emakumeak dira haien zaindari nagusiak. Horregatik, Murilllo enpresa pribatuei ibaiak ematearen eta instalazio hidroelektrikoak eraikitzearen aurkako mugimenduaren liderretako bat izan zen, historikoki indigenak bizi izan diren lurretan ingurumen- eta kultura-inpaktua izan zuelako. 80ko hamarkadan Central Nacional de Trabajadores del Campo (CNTC) erakundearen sortzaileetako bat izan zen. 

1980ko hamarkadan, Lorenzo Zelaya mugimendu matxinatzailean militatzen ari zela, arrazoi politikoengatik bahitu eta torturatu zuten Murillo Gustavo Alvarez Martinezen heriotzaren eskuadroiek, segurtasun nazionalaren doktrinari eusten ziotenean. Horrek erbestera eraman zuen. Subiranotasun nazionalaren defentsa sostengatzen zuen. Murillo Herri Erresistentziaren Fronte Nazionalaren (FNRP) sortzaileetako bat eta koordinatzailea izan zen 2009ko estatu-kolpearen ondoren. Murillok gidatu zuen San Pedro Sula parke nagusiaren hartzea.

2013an, Kongresu Nazionaleko diputatu izateko hautagai izan zen, Cortés departamentutik, Manuel Zelaya presidente ohiak koordinatutako LIBRE Alderdiaren (Askatasuna eta Birfundazioa) barne hauteskundeetan.

2014an, kanpamentura itzuli zen hauteskunde-kanpainetan aurkeztu ondoren. Diabetesa zuen. Bere burua defendatu ondoren bekokian tiro batez hil zuen sikario batek, Hondurasko Ipar Kostan lurra lantzen ari zela, Planon, Villaneuva, Cortésen. Murillo El Venadoko bere lursailaren jabetza legeztatzen ari zen.

Marlene Banegas Bizitzaren aurkako Delituen Fiskaltzako koordinatzailea eta Patricia Eufrahio fiskala ere hil zituzten 2014ko urriaren 10ean, haren hilketa ikertzen ari zirela.

Bi krimenen susmagarriak ere hil zituzten. David Edgardo Ordoñez, ustezko sikarioa, itota hil zuten, polizian atxilotuta zegoela.

Giza Eskubideen Batzorde Interamerikarrak (CIDH) Hondurasko Estatuari eskatu zion, 2014ko irailaren 17an, haren hilketari buruzko ikerketa behar bezalako arretaz egiteko, baina gaur egun haren kasua zigorrik gabe dago.

Bere gorpuzkiak Villanuevako El Marañon herrixkako hilerrian daude.

Erreferentziak

Ikus, gainera 
 Blanca Jeannette Kawas
 Berta Cáceres
 Lesbia Urkia

Kanpo estekak 

Indigenen eskubideen aldeko ekintzaileak
Emakume aktibistak
Emakume ekologistak
XX. mendeko emakumeak
XXI. mendeko emakumeak
Ekologista erailak